Document ID: /roh_data/filtered/fineweb-2-filterrobots_roh.jsonl.gz/39050

La dispita dura dapi quatter onns ed ella era intensiva. La dumonda en il center: Ha l'Irlanda concedì al concern da tecnologia Apple cundiziuns fiscalas memia bunas u betg?
Gea, ha ditg la cumissiun da l'UE ed ha perquai pretendì impostas supplementaras dad Apple e quai en in'autezza impressiunanta schizunt per Apple. La cumissiun vuleva numnadamain 13 milliardas euros.
Raschun per Apple e l'Irlanda
Na, han ditg Apple e ses pajais ospitant, l'Irlanda, e perquai èn els ids avant dretgira. Na di uss er la dretgira da l'UE a Luxembourg. Ils derschaders argumenteschan: La cumissiun da l'UE n'haja en quest cumbat giuridic betg savì mussar si che las cunvegnas fiscalas dals onns 1991 e 2007 tranter l'Irlanda ed Apple sajan in agid statal betg giustifitgà.
Implicaziuns politicas cumplitgadas
Tar las dispita na vai dentant betg be per blers raps. Sco cun l'Irlanda sa dispita la cumissiun da l'UE er anc cun auters stadis commembers pervi da cundiziuns fiscalas che quels dattan a firmas. La sconfitta cunter Apple vegn ad engrevgiar quellas tractativas.
Percunter vegn la decisiun a mitigiar in zic las undas tranter l'UE ed ils Stadis Unids – ed er l'image dad Apple vegn puspè meglier.
A fin il chapitel dentant betg l'istorgia
Tenor experts saja dentant pli probabel che la decisiun dal tribunal da l'UE na saja betg la fin da l'istorgia mabain plitost la fin dad in chapitel. I vegn spetgà che la dispita cuntinua avant il tribunal da l'Uniun europeica.
La cumissiun ha uss dus mais temp per appellar a questa proxima instanza.